詩三往復而二子之意猶未決吾知之矣復次前韻以闢之
作者：李綱
朝代：宋

paragraphs: 僊家佛氏各有科，所舉淨土與大羅。
癡人妄想到其處，堅守丹鼎翻貝多。
胸中有此一念故，積慮便作層冰峨。
超然了達無閡者，應物不磷誰憂磨。
叔兮愛仙事爐竈，擬驂鸞鶴翔雲河。
錢子貪佛爲藏轉，欲以一月分千波。
乃将世故與陳說，坐使談笑尋干戈。
願君捨遠聊自近，濟世不曰如之何。
我方衰病臥江海，駭俗頗似哀駘他。
驊騮見鞭行甚速，期子自策勿蹉跎。